Rukometna reprezentacija Srbije

**Srpska rukometna reprezentacija** je nacionalna seniorska reprezentacije Republike Srbije u rukometu. Momčad predstavlja Srbiju na svim međunarodnim natjecanjima, a pod ingerencijom je Rukometnog saveza Srbije. Iako je formirana nakon odvajanja Srbije i Crne Gore 2006. godine, srpski igrači su sudjelovali u sklopu reprezentacija SFRJ i Srbije i Crne Gore. Dok IHF na svojim webh stranicama Srbiji priznaje sve rezultate i nastupe dviju bivših reprezentacija, EHF rezultate Srbije broji tek od 2008., kada je momčad prvi put sudjelovala u kvalifikacijskom ciklusu za Europsko prvenstvo.

## Historija

Svoje prvo natjecanje Srbija je izborila 2009. kada se uspjela kvalificirati za Svjetsko prvenstvo u Hrvatskoj. Momčad je tada vodio renomirani Jovica Cvetković, a okosnicu momčadi činili su Momir Ilić i Mladen Bojinović. Iako je momčad uspjela u nekoliko navrata stvoriti probleme jačim reprezentacijama (Danska, Njemačka, Norveška), igra u drugom krugu i velik poraz od Poljske (23:35) donio im je tek 8. mjesto na premijernom nastupu na Svjetskom prvenstvu.

Na Europskom prvenstvu u Austriji 2010., reprezentaciju je vodio iskusni Sead Hasanefendić. Iako se radilo o gotovo identičnoj momčadi, učinak je bio znatno slabiji. Iako su u prvoj utakmici uspjeli odigrati remi s Islandom, porazi od Danske i neočekivani debakl protiv Austrije (37:31 nakon vodstva od 15:18 na poluvremenu) poslali su Hasanefendićevu momčad kući nakon prvog kruga. Na konačnoj tablici, Srbija je završila na 13. mjestu od 16 momčadi, što je bilo veliko razočarenje.

Momčad je pred Svjetsko prvenstvo u Švedskoj preuzeo Veselin Vuković, koji ipak nije uspio ostvariti značajan pomak u odnosu na Austriju. Momčad je prošla u drugi krug kao treća, ali je tamo završila na pretposljednjem mjestu, uspijevši pobijediti tek *outsidere* Argentinu. Bilo je to dovoljno tek za 10. mjesto.

Europsko prvenstvo 2012. Srbija je dočekala kao direktno plasirani domaćin. Izbornik Vuković je izvršio nekoliko promjena u momčadi (neki stariji igrači su izbačeni, mlađi pozvani) pred prvenstvo i prijavio nešto izmjenjenu momčad u odnosu na prošla prvenstva. Srbija je ždrijebana u skupinu A s Danskom, Poljskom i Slovačkom. Iako je prednost domaćina bila na njihovoj strani, uvjerljive pobjede protiv Poljske i svjetskog doprvaka Danske, osiguranje plasmana i prvog mjesta u skupini prije posljednje utakmice označile su i više nego dobar start prvenstva. Posljednja utakmice bila je revijalna, tako da je izbornik dao šansu nekim igračima koji su manje igrali. U drugom krugu su ih čekale Njemačka, Makedonija i Švedska. Iako su već u prvoj utakmici, protiv Njemačke, mogli osigurati polufinale, Vukovićevi izabranici su odigrali remi (21:21), tako da su prolazak tražili protiv Švedske. Švedska nije bila u formi koju je imala na prvenstvu 2011. tako da je Srbija imala lagan posao. Kako su tom pobjedom osigurali polufinaleo, a porazom Njemačke od Danske i polufinale, utakmicu s Makedonijom također su odigrali u rezervnom sastavu što su Makedonci iskoristili i uspjeli izboriti utakmicu za 5. mjesto. U polufinalu su ždrijebani s Hrvatskom. U teškoj utakmici, Srbija izvrsnom igrom u drugom poluvremenu uspijeva odnijeti pobjedu s rezultatom 26:22. Finale su u Beogragskoj areni igrali protiv Danske, koju su u skupini već porazili. Nakon slabog prvog poluvremena (7:9 za Dansku), Srbija je imala nekoliko uspona i padova u drugom, ali to nije bilo dovoljno za pobjedu nad svjetskim doprvacima - rezultat je bio 19:21 za Dansku. Srbija je tako osvojila svoje prvo europsko odličje, a drugim je mjestom izborila kvalifikacije za Olimpijske igre 2012.

## Sastav

Izbornik:  Vladan Matić

## Vanjske veze

* Srpski rukometni savez